12. ข้อมูลอื่นที่เกี่ยวข้อง

12.1 ด้านระบบข้อมูลสารสนเทศ

การพัฒนาระบบเทคโนโลยีและสารสนเทศของบริษัทฯในปี พ.ศ. 2552 นั้น
เป็นการมุ่งเน้นเสริมสร้างรากฐานที่มั่นคงให้แก่องค์กรสำหรับการเติบโตต่อไปในอนาคตและการแข่งขัน
ตลอดจนสามารถรองรับกับเป้าหมายของบริษัทฯที่ต้องการจะมุ่งสู่การเป็นบริษัทระดับ World Class
ซึ่งรายละเอียดของการดำเนินงานในปี พ.ศ. 2552 มีดังนี้

1)  การเพิ่มประสิทธิภาพของโครงสร้างพื้นฐานด้านเทคโนโลยีสารสนเทศและระบบเครือข่ายให้มีความเร็วและความปลอดภัยมากขึ้น

2)  การพัฒนาระบบการประชุมทางไกลและการสื่อสาร Video Conferences
    เพื่อความสะดวกในการวางแผนและตอบสนองต่อความต้องการและการตัดสินใจที่รวดเร็ว

3)  การนำระบบคอมพิวเตอร์มาช่วยในด้านการควบคุมการผลิตและการวิเคราะห์ข้อมูล
    ทั้งนี้เพื่อช่วยเพิ่มประสิทธิภาพในการวางแผนการผลิตและการลดค่าใช้จ่าย
    ตลอดจนทำให้ผลิตภัณฑ์ของ บริษัทฯมีคุณภาพตามมาตรฐานที่กำหนด

4)  การปรับปรุงระบบเทคโนโลยีสารสนเทศของธุรกิจขายตรง
    เพื่อตอบสนองต่อธุรกิจที่มีความหลากหลายมากขึ้น

5)  การศึกษาและนำเทคโนโลยี RFID มาพัฒนาใช้กับผลิตภัณฑ์
    เพื่อช่วยในการควบคุมและการบริหารจัดการ

6)  การปรับปรุงขั้นตอนการปฏิบัติงานในระบบงาน Oracle ERP
    เพื่อลดการดำเนินการที่ซ้ำซ้อนและลดงานด้านเอกสาร

7)  การฝึกอบรมเพิ่มพูนความรู้ในด้านคอมพิวเตอร์ให้กับพนักงาน
    เพื่อเพิ่มทักษะความรู้และความเข้าใจในระบบเทคโนโลยีสารสนเทศขององค์กร

8)  การปรับปรุงรูปแบบ website โดยการเพิ่มหัวข้อ Investor Relations (IR)
    เพื่อให้ง่ายต่อการเข้าถึงข้อมูลข่าวสารของผู้ถือหุ้น นักลงทุน หรือผู้สนใจในธุรกิจของบริษัทฯ
    ตลอดจนเป็นการเพิ่มช่องทางในการติดต่อสื่อสารกับคณะกรรมการบริษัทหรือคณะผู้บริหารของบริษัทฯ

12.2 นโยบายและมาตรการอนุรักษ์พลังงาน

บริษัทฯมีความมุ่งมั่นและใส่ใจกับคุณค่าของพลังงาน และพยายามดำเนินการตามมาตรการต่างๆ
ทั้งในส่วนของโรงงานและสำนักงานอย่างต่อเนื่อง
โดยรณรงค์ให้พนักงานทุกระดับชั้นในองค์กรเห็นคุณค่าของพลังงานและก่อให้เกิดการประหยัดพลังงานในบริษัทฯอย่างต่อเนื่อง
นอกจากแนวทางในการปฏิบัติเพื่อประหยัดพลังงานที่บริษัทฯกำหนดให้พนักงานปฏิบัติตามแล้วนั้น
บริษัทฯยังส่งเสริมให้พนักงานทุกระดับร่วมแสดงความคิดเห็นและเสนอแนะเกี่ยวกับข้อบกพร่องหรือจุดที่อาจก่อให้เกิดการสูญเสียพลังงานโดยไม่เกิดประโยชน์เพื่อทำการแก้ไข
ตลอดจนการทำกิจกรรมด้านการอนุรักษ์พลังงานร่วมกัน
ทั้งนี้เพื่อก่อให้เกิดการอนุรักษ์พลังงานอย่างมีส่วนร่วมจากทุกหน่วยงานในองค์กร
ซึ่งการประหยัดพลังงานดังกล่าว
นอกจากจะเป็นการคำนึงถึงประโยชน์ในด้านการลดต้นทุนและค่าใช้จ่ายด้านพลังงานของบริษัทฯแล้ว
ยังเป็นการคำนึงถึงประโยชน์ของส่วนรวมและประเทศชาติอีกด้วย

ในด้านการผลิต
บริษัทฯมีการลงทุนในเครื่องจักรใหม่ที่มีประสิทธิภาพในการผลิตสูงและประหยัดพลังงานเพื่อทดแทนเครื่องจักรเก่าที่เริ่มเสื่อมสภาพและใช้พลังงานในการผลิตสูงตามความเหมาะสมและความจำเป็น
ควบคู่กับการนำนวัตกรรมใหม่ที่ทันสมัยมาใช้ในกระบวนการผลิต
ซึ่งการดำเนินการดังกล่าวนอกจากจะช่วยเพิ่มผลผลิตและลดการใช้วัตถุดิบให้แก่บริษัทฯแล้ว
ยังทำให้บริษัทฯมีอัตราการใช้พลังงานต่อน้ำหนักสินค้าที่ผลิตลดลง

นอกจากนี้ บริษัทฯยังร่วมทำกิจกรรมด้านการอนุรักษ์พลังงานกับบุคคลภายนอก ได้แก่
การเข้าร่วมโครงการขยายผลมาตรฐานการจัดการพลังงานกับกรมพัฒนาพลังงานทดแทนและอนุรักษ์พลังงาน
กระทรวงพลังงาน และการจัดโครงการสัมมนาเชิงปฏิบัติการ ในหัวข้อ
มาตรการประหยัดพลังงานในอุตสาหกรรมพลาสติก
เพื่อถ่ายทอดความรู้ให้แก่โรงงานในกลุ่มอุตสาหกรรมพลาสติก ทั้งนี้
เพื่อเป็นการแสดงให้เห็นถึงการให้ความสำคัญของการประหยัดพลังงานของบริษัทฯและคำนึงถึงผลประโยชน์ส่วนรวม
ตลอดจนเป็นการแลกเปลี่ยนความรู้และประสบการณ์ ตลอดจนปฏิบัติต่อคู่ค้า คู่แข่งขัน
และผู้มีส่วนได้เสียทุกกลุ่มอย่างมีจริยธรรมอีกด้วย

12.3 ด้านความปลอดภัย อาชีวอนามัย และสภาพแวดล้อมในการทำงาน

บริษัทฯได้ดำเนินการด้านความปลอดภัย อาชีวอนามัย
และสภาพแวดล้อมในการทำงานอย่างจริงจังและต่อเนื่อง ได้แก่
การอบรมให้ความรู้แก่พนักงานตั้งแต่ก่อนเริ่มทำงาน การจัดทำคู่มือปฏิบัติงาน
การกระจายข้อมูลข่าวสารด้านความปลอดภัยอย่างทั่วถึง ตลอดจนการมีคณะกรรมการความปลอดภัย
อาชีวอนามัย และสภาพแวดล้อมในการทำงานในแต่ละโรงงาน
เพื่อร่วมกันทำงานในด้านการตรวจสอบความปลอดภัย การปรับปรุงแก้ไข และการประเมินผล
ทั้งนี้เพื่อให้บรรลุตามนโยบายที่บริษัทฯกำหนด และมีความเหมาะสมกับการดำเนินธุรกิจของบริษัทฯ
ตลอดจนนำไปสู่การมีมาตรฐานในการดำเนินงานด้านความปลอดภัย อาชีวอนามัย
และสภาพแวดล้อมในการทำงานในระดับสากล
ซึ่งจะมีส่วนช่วยในการเพิ่มศักยภาพในการแข่งขันให้กับองค์กรโดยลดการสูญเสียทั้งในด้านของบุคลากร
เวลาทำงาน และผลผลิต อีกทั้งยังมีผลต่อภาพลักษณ์ที่ดีของบริษัทฯด้วย

บริษัทฯได้จัดอบรมหลักสูตร “เจ้าหน้าที่ความปลอดภัยระดับบริหาร” และ
“เจ้าหน้าที่ความปลอดภัยระดับหัวหน้างาน”
ให้แก่พนักงานในแต่ละสาขาที่เข้าข่ายตามเกณฑ์ที่กฎหมายกำหนดอย่างต่อเนื่อง
เพื่อแต่งตั้งให้เป็นเจ้าหน้าที่ความปลอดภัยในการทำงานระดับบริหารและหัวหน้างาน นอกจากนี้
โรงงานสาขาโคราชได้ผ่านการตรวจสอบและได้รับการรับรองในระบบการจัดการอาชีวอนามัยและความปลอดภัย
OHSAS 18001:2007 และมาตรฐาน มอก. หรือ TIS 18001:1999 ในเดือนธันวาคม พ.ศ.
2552
ซึ่งการรับรองดังกล่าวมีส่วนช่วยเพิ่มความมั่นใจให้แก่ลูกค้าในกระบวนการผลิตสินค้าของบริษัทฯว่ามีความปลอดภัยในระดับมาตรฐานของกระทรวงอุตสาหกรรมและมาตรฐานสากล

12.4 ด้านสิ่งแวดล้อม

บริษัทฯตระหนักถึงความรับผิดชอบต่อสังคม และเป็นมิตรกับสิ่งแวดล้อม
โดยถือว่าเป็นหน้าที่ความรับผิดชอบโดยตรงของพนักงานทุกคน
และมีความต้องการที่จะปรับปรุงระบบการจัดการสิ่งแวดล้อมอย่างต่อเนื่อง
ตลอดจนได้กำหนดเป็นนโยบายสิ่งแวดล้อมเพื่อใช้เป็นแนวทางในการปฏิบัติงานอีกด้วย
ปัจจุบันสาขาโรงงานของบริษัทฯจำนวน 2 แห่ง จากทั้งหมด 3 แห่ง ได้แก่ โรงงานสาขาบางปู
และโรงงานสาขาโคราช
ได้ผ่านการตรวจสอบและได้รับใบรับรองมาตรฐานการจัดการด้านสิ่งแวดล้อม ISO 14001:2004
จาก United Registrar of Systems (Thailand) Ltd. (URS) แล้วในปี พ.ศ. 2550
และ พ.ศ. 2552 ตามลำดับ
ซึ่งเป็นการแสดงให้เห็นถึงการให้ความสำคัญและการจัดการด้านสิ่งแวดล้อมอย่างมีประสิทธิภาพของบริษัทฯ

ในส่วนของโรงงานสาขาอมตะนคร ชลบุรี
อยู่ระหว่างดำเนินการปรับปรุงระบบการจัดการสภาวะแวดล้อมขั้นพื้นฐานของกระบวนการผลิต
เพื่อยื่นขอรับใบรับรองหลักเกณฑ์วิธีการที่ดีสำหรับการผลิต (Good Manufacturing Practice
“GMP”) ภายในปี พ.ศ. 2553
ทั้งนี้เนื่องจากผลิตภัณฑ์บางรายการของบริษัทฯเป็นผลิตภัณฑ์ที่เกี่ยวข้องกับอาหารและเครื่องดื่ม ดังนั้น
หากบริษัทฯได้รับการรับรองในระบบดังกล่าว
ก็จะเป็นการสร้างความมั่นใจให้แก่ผู้บริโภคว่าสินค้าของบริษัทฯมีความปลอดภัยในระดับสากล
นอกจากนี้ โรงงานสาขาอมตะนคร ชลบุรี
ยังได้ดำเนินการเตรียมความพร้อมสำหรับการขอรับการรับรองมาตรฐานการจัดการด้านสิ่งแวดล้อม
ISO 14001:2004 ในปี พ.ศ. 2554 อีกด้วย

12.5 ความรับผิดชอบของธุรกิจต่อสังคม (Corporate Social Responsibility)

บริษัทฯได้ตระหนักถึงความสำคัญของการเข้าไปมีบทบาทและส่วนร่วมในการสร้างประโยชน์และตอบแทนกลับคืนสู่สังคม
โดยนายสนั่น อังอุบลกุล ประธานกรรมการและกรรมการผู้จัดการ
ได้ร่วมเป็นคณะกรรมการบริหารในองค์กรและหน่วยงานต่างๆ
เพื่อส่งเสริมให้มีการปรับปรุงและพัฒนาในด้านต่างๆ ได้แก่ การศึกษา สังคม วัฒนธรรม สิ่งแวดล้อม
พลังงาน การค้า และการฑูตระหว่างประเทศ อาทิ ประธานกรรมการบริหารมูลนิธิ เอ เอฟ เอส
ประเทศไทย, ประธานกรรมการบริหารมูลนิธิโรเกชั่น,
ประธานคณะกรรมการบริหารมหาวิทยาลัยภาษาและวัฒนธรรมปักกิ่ง กรุงเทพฯ,
ประธานคณะกรรมการพลังงานหอการค้าไทย,
นายกสมาพันธ์สมาคมผู้ปกครองและครูโรงเรียนในเครือมูลนิธิคณะเซนต์คาเบรียลแห่งประเทศไทย,
นายกสมาคมผู้ปกครองและครูโรงเรียนอัสสัมชัญพาณิชยการ,
ประธานคณะกรรมการส่งเสริมมหาวิทยาลัยเทคโนโลยีพระจอมเกล้าธนบุรี
และกงสุลกิตติมศักดิ์สาธารณรัฐมัลดีฟส์ประจำประเทศไทย เป็นต้น

[] นอกจากนี้ บริษัทฯยังมีผลิตภัณฑ์ที่ช่วยส่งเสริมการทำ CSR
ของผู้ประกอบการในอุตสาหกรรมน้ำอัดลมและน้ำดื่มอีกด้วย ได้แก่ ฝาเกลียวและ พรีฟอร์มขวดน้ำดื่ม
(PET)
ของบริษัทฯซึ่งมีน้ำหนักเบาและนับเป็นนวัตกรรมใหม่ในการลดต้นทุนและช่วยลดการใช้วัตถุดิบให้แก่ลูกค้าของบริษัทฯ
ตลอดจนสอดคล้องกับแนวทางในการปฏิบัติของบริษัทฯที่ต้องการมีส่วนร่วมกับการรณรงค์ตามแนวความคิด
Save Material, Save Energy, Save the World

12.6 กิจกรรมต่างๆ

ในปี พ.ศ. 2552 บริษัทฯมีกิจกรรมที่ยังคงดำเนินการอย่างต่อเนื่องดังนี้

1) โครงการอยู่ดีมีสุข เป็นกิจกรรมที่รณรงค์และอบรมให้ความรู้แก่พนักงาน

  ให้ดำเนินชีวิตตามแนวพระราชดำริ เศรษฐกิจพอเพียง

2) โครงการนักศึกษา เป็นกิจกรรมที่นำไปสู่การฝึกประสบการณ์ระยะยาวของ

ฝึกประสบการณ์ระยะยาว นักศึกษาระดับ ปวช., ปวส. โดยบริษัทฯรับนักศึกษาจาก

  วิทยาลัยอาชีวะต่างๆ ในแถบภาคตะวันออกเฉียงเหนือ เข้าทำงาน
  และจ่ายค่าตอบแทนและสวัสดิการต่างๆ เหมือนพนักงาน

3) กิจกรรมโรงเรียนในโรงงาน เป็นกิจกรรมที่เกิดจากความร่วมมือกันระหว่างบริษัทฯ

  กระทรวงแรงงาน และกระทรวงศึกษาธิการ ในการจัดการศึกษาในสถานประกอบกิจการ
  เพื่อเพิ่มโอกาสทางการศึกษาให้แก่พนักงานและผู้สนใจที่อยู่ในชุมชนใกล้เคียงให้มีการศึกษาอย่างทั่วถึง
  ซึ่งบริษัทฯได้เปิดศูนย์การศึกษานอกโรงเรียนภายในโรงงานทั้ง 3 สาขา คือ สาขาบางปู
  สาขาอมตะนคร ชลบุรี และสาขาโคราช

4) การมอบทุนการศึกษา ชมรมทูบีนัมเบอร์วันของโรงงานสาขาโคราช ได้มอบ

  ทุนการศึกษาแก่นักเรียนที่เรียนดีแต่ขาดทุนทรัพย์จำนวน 12 ทุน

5) โครงการ 1 เหรียญ 1 คำอธิษฐาน นายสนั่น อังอุบลกุล ประธานกรรมการและ

เพื่อในหลวง กรรมการผู้จัดการ เป็นประธานร่วมโครงการ 1 เหรียญ 1

  คำอธิษฐานเพื่อในหลวง ซึ่งโครงการดังกล่าวมีผู้แทนจากสาขาอาชีพต่างๆ ร่วมเป็นคณะกรรมการ
  และมีวัตถุประสงค์เพื่อถวายความจงรักภักดีแด่พระบาทสมเด็จพระเจ้าอยู่หัว
  และรวมใจคนไทยเพื่อความสมัครสมานสามัคคี
  ตลอดจนส่งเสริมความรักใคร่ปรองดองของประชาชนชาวไทย โดยรายได้จากโครงการดังกล่าว
  น้อมเกล้าฯถวายเข้าโครงการมูลนิธิพระดาบสช่วยเหลือผู้ยากจนที่ด้อยโอกาสทางการศึกษาและอาชีพ
  บริษัทฯได้ดำเนินโครงการในระหว่างเดือนตุลาคม - พฤศจิกายน พ.ศ. 2552

6) โครงการแรงงานปลอดภัย โรงงานสาขาบางปูได้เข้าร่วมโครงการแรงงานปลอดภัย

และสุขภาพอนามัยดี และสุขภาพอนามัยดี ซึ่งการนิคมอุตสาหกรรมแห่ง

  ประเทศไทยร่วมกับกรมสวัสดิการและคุ้มครองแรงงาน กระทรวงแรงงาน
  จัดโครงการขึ้นเพื่อดำเนินกิจกรรมด้านความปลอดภัย อาชีวอนามัย และสิ่งแวดล้อมในการทำงาน
  ตลอดจนเป็นการขับเคลื่อนระเบียบวาระแห่งชาติ “แรงงานปลอดภัยและสุขภาพอนามัยดี”

12.7 รางวัลต่างๆ ที่ได้รับในปี พ.ศ. 2552

1) รางวัล IP Champion

  เมื่อวันที่ 14 พฤษภาคม พ.ศ. 2552 บริษัทฯได้รับมอบรางวัล IP Champion
  ซึ่งมอบให้แก่สถานประกอบการที่ประสบความสำเร็จในการนำทรัพย์สินทางปัญญาไปใช้ประโยชน์ในเชิงพาณิชย์สูงสุด
  จากอธิบดีกรมทรัพย์สินทางปัญญา กระทรวงพาณิชย์

2) รางวัลทูบีนัมเบอร์วันในสถานประกอบการระดับประเทศ

  เมื่อวันที่ 26 มิถุนายน พ.ศ. 2552
  โรงงานสาขาโคราชได้รับรางวัลทูบีนัมเบอร์วันในสถานประกอบการระดับประเทศ
  ซึ่งเป็นรางวัลที่มอบให้สถานประกอบการที่มีการรณรงค์และทำกิจกรรมต่อต้านยาเสพติดทั้งในสถานประกอบการและชุมชนใกล้เคียง
  จากทูลกระหม่อมหญิงอุบลรัตนราชกัญญาสิริวัฒนาพรรณวดี
  โดยบริษัทฯได้รับรางวัลในลักษณะดังกล่าวเป็นปีที่ 3 ติดต่อกัน
  หลังจากที่เคยได้รับรางวัลทูบีนัมเบอร์วันในสถานประกอบการระดับจังหวัด
  และรางวัลทูบีนัมเบอร์วันในสถานประกอบการระดับภาคตะวันออกเฉียงเหนือ ในปี พ.ศ. 2550
  และ พ.ศ. 2551 ตามลำดับ

3) รางวัลนักทรัพยากรมนุษย์ดีเด่นแห่งประเทศไทย (Thailand Top 100 HR)

  เมื่อวันที่ 29 สิงหาคม พ.ศ. 2552 นายสนั่น อังอุบลกุล
  ประธานกรรมการและกรรมการผู้จัดการ ได้รับรางวัลนักทรัพยากรมนุษย์ดีเด่นแห่งประเทศไทย
  (Thailand Top 100 HR) ประเภท CEO จากสถาบันทรัพยากรมนุษย์
  มหาวิทยาลัยธรรมศาสตร์ โดยมีผู้ที่ได้รับการคัดเลือกให้ได้รับรางวัลรวม 30 ท่าน นอกจากนี้
  ยังมีการมอบรางวัลพิเศษแก่ชาวต่างชาติและหน่วยงานระหว่างประเทศที่ทำคุณประโยชน์ด้านการพัฒนาทรัพยากรมนุษย์ให้กับประเทศไทยอีกด้วย

4) รางวัลสถานประกอบการดีเด่นด้านแรงงานสัมพันธ์และสวัสดิการแรงงาน ประจำปี 2552

  เมื่อวันที่ 18 กันยายน พ.ศ. 2552
  โรงงานสาขาโคราชได้รับรางวัลสถานประกอบการดีเด่นด้านแรงงานสัมพันธ์และสวัสดิการแรงงาน
  ประจำปี 2552 จาก พณฯ นายอภิสิทธิ์ เวชชาชีวะ นายกรัฐมนตรี
  โดยบริษัทฯได้รับรางวัลดังกล่าวเป็นปีที่ 5 ติดต่อกัน ทั้งนี้
  รางวัลดังกล่าวมีเกณฑ์การพิจารณาการดำเนินงานของสถานประกอบการจากข้อมูล 3 ส่วน ได้แก่
  ข้อมูลสถานประกอบการ ข้อมูลด้านแรงงานสัมพันธ์ และข้อมูลด้านสวัสดิการแรงงาน

  5) รางวัล IMDA Awards 2009

  เมื่อวันที่ 28 ตุลาคม พ.ศ. 2552 บริษัทฯได้รับรางวัล IMDA Awards ประเภท Best
  Product Family สาขา Movie Theme Cups & Buckets
  จากสมาคมการตกแต่งผลิตภัณฑ์ด้วยระบบติดฉลากจากแม่พิมพ์ (In-Mold Decorating
  Association) ประเทศสหรัฐอเมริกา
  โดยรางวัลดังกล่าวเป็นการพิจารณามอบให้แก่ผู้ประกอบการที่ผลิตบรรจุภัณฑ์ด้วยระบบการติดฉลากจากแม่พิมพ์
  (In-Mold Labeling)
  ซึ่งทำให้สลากที่ได้รับการพิมพ์มีความสวยงามและบรรจุภัณฑ์มีความแข็งแรงทนทาน

[]

6) ใบรับรองมาตรฐานการบริหารจัดการด้านเอดส์ในสถานประกอบการ

  เมื่อวันที่ 9 พฤศจิกายน พ.ศ. 2552
  โรงงานสาขาโคราชได้รับใบรับรองมาตรฐานการบริหารจัดการด้านเอดส์ในสถานประกอบการ
  จากผู้ว่าราชการจังหวัดนครราชสีมา
  ซึ่งเป็นใบรับรองที่มอบให้แก่สถานประกอบการที่มีการบริหารจัดการด้านการรณรงค์การป้องกันและควบคุมโรคเอดส์ภายในสถานประกอบการ

7) เกียรติบัตรโรงงานต้นแบบ ประจำปี 2552

  เมื่อวันที่ 12 ธันวาคม พ.ศ. 2552
  โรงงานสาขาบางปูได้รับมอบเกียรติบัตรโรงงานต้นแบบประจำปี 2552
  จากการนิคมอุตสาหกรรมแห่งประเทศไทย กระทรวงอุตสาหกรรม
  และสำนักงานกองทุนสนับสนุนการสร้างเสริมสุขภาพ (สสส.)
  โดยเกียรติบัตรดังกล่าวเป็นการพิจารณามอบให้แก่สถานประกอบการที่มีระบบการจัดการคุณภาพชีวิตของพนักงาน
  สิ่งแวดล้อม และความปลอดภัย
  ตลอดจนถึงการจัดกิจกรรมที่ส่งเสริมให้พนักงานมีสุขภาพพลานามัยที่ดี

  8)
  โล่ประกาศเกียรติคุณที่ให้การสนับสนุนและจัดหาผู้บริจาคโลหิตในโครงการมอบโลหิตด้วยใจถวายในหลวง

  เมื่อวันที่ 15 ธันวาคม พ.ศ. 2552
  โรงงานสาขาโคราชได้รับโล่ประกาศเกียรติคุณจากนายกเหล่ากาชาด จังหวัดนครราชสีมา
  ที่ให้การสนับสนุนและจัดหาผู้บริจาคโลหิตในโครงการมอบโลหิตด้วยใจถวายในหลวง
  ซึ่งโรงงานสาขาโคราชได้จัดกิจกรรมบริจาคโลหิตอย่างต่อเนื่องทั้งหมด 3 ครั้ง ตลอดทั้งปี พ.ศ.
  2552